**Ο Μαρξ για «τους ανθρώπους του άρχοντα»**

*«Στη Γαλλία, ο règisseur (επιμελητής, διαχειριστής χτήματος), ο επιστάτης και εισπράχτορας των δοσιμάτων στο φεουδάρχη αφέντη των αρχών του μεσαίωνα γίνεται γρήγορα homme d’ affaires (επιχειρηματίας) που μ` εκβιασμούς, απάτες κλπ. εξελίσσεται σε κεφαλαιοκράτη. Αυτοί οι règisseurs ήτανε κάποτε πολύ καθώς πρέπει άνθρωποι. Λογουχάρη: «το λογαριασμό αυτό τον υποβάλλει ο κύριος Ζακ ντε Τοραίς, ιππότης καστελλάνος του πύργου της Μπεζανσόν, στον κύριο που κρατάει στη Ντιζόν τους λογαριασμούς του κυρίου δούκα και κόμητα της Βουργουνδίας σχετικά με τις πρόσοδες που ανήκουν στην πιο πάνω χωροδεσποτεία από τις 25 του Δεκέμβρη του 1359 ως τις 28 του Δεκέμβρη του 1360». (Alexis Monteil: Traitè des Matèriaux Manuscrits etc»., τόμος Ι, σελ. 234). Όπως σ` όλες τις σφαίρες της κοινωνικής ζωής, έτσι κι εδώ βλέπουμε πως η μερίδα του λέοντος περιέρχεται στο μεσάζοντα. (…) Όπως στη Γαλλία, έτσι και στην Αγγλία, οι μεγάλες φεουδαρχικές περιοχές ήταν μοιρασμένες σ` απειράριθμα μικρά νοικοκυριά, μα σε συνθήκες ασύγκριτα πιο δυσμενείς για τον αγροτικό πληθυσμό. Το 14ο αιώνα κάναν την εμφάνισή τους οι παχτώσεις, οι fermes (φάρμες) ή terriers, όπως λέγονταν. Ο αριθμός τους αύξανε διαρκώς και ξεπέρασε σημαντικά τις 100.000. Πλήρωναν γαιοπρόσοδο σε χρήμα ή σε είδος που ποίκιλλε από το 1/`2 ως το 1/5 του προϊόντος. Τα terriers ήταν τιμάρια ή υποτιμάρια κλπ. (fiefs, arrière – fiefs), ανάλογα με την αξία και την έκταση των χτημάτων, από τα οποία μερικά είχαν μονάχα λίγα arpents, (1 arpent = περίπου 5 στρέμματα) γη. Όλοι οι κάτοχοι αυτών των terriers είχαν δικαστική δικαιοδοσία κάποιου βαθμού πάνω στους κατοίκους που έμεναν στην περιοχή τους. Υπήρχαν τέσσερις τέτοιοι βαθμοί. Καταλαβαίνουμε την πίεση που ασκούνταν πάνω στους κατοίκους της υπαίθρου απ` όλους αυτούς τους μικροτυράννους».*[[1]](#footnote-1)

1. Καρλ Μαρξ: Το Κεφάλαιο, τόμος 1ος, μέρος 3ο, κεφάλαιο 24ο («Η λεγόμενη πρωταρχική συσσώρευση», υποσημείωση 299, στο υποκεφάλαιο 4 («Η γένεση των κεφαλαιοκρατών παχτωτών». (Εκδ. «Σύγχρονη Εποχή, Αθήνα, 2002, μετάφραση Παναγιώτη Μαυρομάτη, σελ. 767). [↑](#footnote-ref-1)